АҞӘА, жьҭаара 15 - Sputnik, Сариа Кәарцхьиаԥҳа. Акоронавирус аламырҵәаразы аԥкра ҿыцқәа амч роуит жьҭаара 15 инаркны.
Адҵа инақәыршәаны атәылаҿы иақәиҭтәым амассатә спорттә, агәмырҿыӷьратә, аланарԥшыратә, ацәыргақәҵатә усмҩаԥгатәқәа. Аус рулаӡом акультуратә усбарҭақәа - атеатрқәа, амузеиқәа, абиблиотекақәа, аконцерттәи ацәыргақәҵатәи залқәа.
СПА-салонқәеи, асаунақәеи, амассажҟаҵарҭақәеи русуразы азин ыҟам.
Жьҭаара 15 инаркны абҵара 24 рҟынӡа иаркызаауеит ахәыҷбаҳчақәеи ашколқәеи, аҵараиуратә зыҟаҵарақәа, иара убас аспорттә, акәашаратә секциақәа аус рур ҟалаӡом. Аҟәатәи Иаарту аинститут аҿы аҵаратә процесс аанкылахаӡом, иаҭаху асанитартә хыхьчаратә усмҩаԥгатәқәа азгәаҭаны, абри атәы Sputnik иазааицҳаит аинститут аректор Валери Кәарҷиа жьҭаара 14 рзы. Аԥснытәи аҳәынҭқарратә унивреситет аҟны макьана наҟ-наҟтәи ршьаҿақәа ртәы рымҳәацт иалагалоу аԥкрақәа рҵыхәала.
Абри аамҭазы аҳәынҭқарратә биуџьеттә усбарҭақәа 60 шықәса иҭысхьоу, ашколқәраҟынӡатәии алагарҭатә школқәреи (1-4 аклассқәа) ирыҵаркуа ахәыҷқәа змоу русзуҩцәа рхы иақәиҭыртәыроуп русураҟынтә. Убри аан руалафахәы рзынрыжьроуп. Абри аҩыза абжьгарақәа рыҭоуп икоммерциатәуи иккоммерциатәыми аиҿкаарақәагьы.
Аҳәынҭқарратә усбарҭақәа русзуҩцәа амедицинатә сабрадақәеи анапхаҵақәеи хымԥада иныҟәыргалароуп. Анапхгара ируалуп русуҩцәа арзҩыдагатә маҭәашьарқәа рыла реиқәыршәара.
Атәылауааи асасцәеи ауаажәларратә ҭыԥқәа рҿы хымԥада амедицинатә сабрадақәа ныҟәыргалароуп.
Аԥсны ауааԥсыра акоронавирус рацәыхьчаразы жьҭаара 5 рзы ԥкрақәак алагалан. УСҟан Аԥсны ахада идҵала рзин ыҟамызт амассатә спорттәи агәмырҿыӷьратәи усмҩаԥгатәқәа, ачарақәа, егьырҭ ауаа рацәа злоу аизарақәа. Ауаажәлар ирабжьган аԥсрақәеи аԥсхәрақәеи раан ауаа рацәа рҽадрымгалаларц.
Ҿыц иалагалоу аԥкрақәа амч рымоуп абҵара 24, 2020 шықәсанӡа.
Иахьатәи аамҭазы Аԥсны иахьаҵанакуа акоронавирустә чымазара ҿкы рыхьит ҳәа ишьақәдыргылахьеит 2479-ҩык ауааԥсыра, урҭ рахьтә ргәы бзиахеит 1100-ҩык, 23-ҩык рыԥсҭазаара иалҵит. Гәдоуҭатәи араионтә хәышәтәырҭа хадаҿы ишьҭоуп 168-ҩык ауааԥсыра, урҭ рахьтә 147-ҩык акоронавирус адиагноз рзышьақәырӷәӷәоуп, рҭагылазаашьа бааԥсуп 18-ҩык, ибжьаратәуп - 25-ҩык.
COVID-19 ззышьақәдыргылаз зҭагылазаашьа бжьаратәла ихьанҭоу апациентцәа рыхәышәтәразы атәыла араионтә хәышәтәырҭақәа рҿы иаадыртуеит иҷыдоу аҟәшақәа.
Акоронавирус иазку ажәабжьқәа шәрыԥхьар ҟалоит абра>>